盧郎中雲夫寄示送盤谷子詩兩章歌以和之
作者：韓愈
朝代：唐

paragraphs: 昔尋李愿向盤谷，正見高崖巨壁爭開張。
是時新晴天井溢，誰把長劒倚太行。
衝風吹破落天外，飛雨白日灑洛陽。
東蹈燕川食曠野，有饋木蕨芽滿筐。
馬頭溪深不可厲，借車載過水入箱。
平沙綠浪榜方口，雁鴨飛起穿垂楊。
窮探極覽頗恣橫，物外日月本不忙。
歸來辛苦欲誰爲，坐令再往之計墮眇芒。
閉門長安三日雪，推書撲筆歌慨慷。
旁無壯士遣屬和，遠憶盧老詩顛狂。
開緘忽覩送歸作，字向紙上皆軒昂。
又知李侯竟不顧，方冬獨入崔嵬藏。
我今進退幾時決，十年蠢蠢隨朝行。
家請官供不報答，何異雀鼠偷太倉。
行抽手版付丞相，不待彈劾還耕桑。